One Tree Hill (New Zealand)

One Tree Hill (maorisk navn: Maungakiekie) en 182 meter høy vulkansk topp i Auckland på New Zealand. Forstaden som ligger nær denne høyden har også navnet One Tree Hill. Lavakjeglen som danner området ble dannet ved et utbrudd for 20 000 – 30 000 år siden, og lavaen dekket et område på 20 km². Fra toppen er det vidt utsyn over Auckland-området, og man kan se begge av byens to havner. Toppen, og området rundt, var landområdet til maoristammen Wai o Hua fra tidlig på 1700-tallet, og kanskje også før den tid. Andre maoristammer i Auckland-regionen kan også føre sine røtter til One Tree Hill.  

 Historikk 

 Før-europeisk tid 
Maungakiekie var den største og viktigste paen i før-europeisk tid, og man har regnet ut at innbyggertallet kan ha vært opp mot 3000. På denne tiden styrte høvdingen over Nga Marama-stammen, Kiwi Tamaki-paen, og brukte det strategiske området til å kreve toll av reisende som kom fra Northland, og skulle til andre deler av Nordøya over landtungen der Auckland ligger. Plasseringen mellom Waitemata-havnen mot øst og Stillehavet, og Manukau-havnen mot vest og Tasmanhavet, gav rikelig tilgang på sjømat fra havet på begge sider, og den vulkanske jorden i liene var svært fruktbar og lett å verge mot angrep fra andre stammer, ettersom landskapet er bratt og det var satt opp opp palisader. 

 Cornwall Park 
One Tree Hill og området rundt var en del av eiendommen til Sir John Logan Campbell, og lå opprinnelig i utkanten av Auckland. Han tenkte først på å bygge et herskapshus til familien i skråningen under toppen, men ombestemte seg, og bygde nærmere byen. Omkring år 1900 skjønte han at boligområdene i Auckland var i sterk vekst, og han bestemte seg for å gi dette området til byen som en park. Han ga parken navnet Cornwall Park – som den forble hetende – fordi hertugen og hertuginnen av Cornwall (senere kong Georg V og dronning Mary) var på besøk i Australia og New Zealand i 1901, og han benyttet da muligheten til å gi området navn etter deres hertugdømme. Som takk ble han adlet. thumb|Obelisken på One Tree Hill.
Parken ble utformet av landskapsarkitekten Austin Strong etter modell av Golden Gate Park i San Francisco.

 Obelisk og trær 
På toppen av åsen ligger graven til sir John Logan Campbell. Over denne er det reist en obelisk, og inntil for få år siden stod det også et tre av furuslekt (lat. Pinus radiata) her. Dette treet, opprinnelig et av to, hadde blitt plantet som erstatning for et tre maoriene holdt hellig, av arten totara (lat. Podocarpus totara) (noen mener at treet var et pohutukawa (lat. Metrosideros tomentosa). Dette treet ble hogd ned av en hvit nybygger i 1852; noen kilder hevder at han hugget det til brensel, andre at hugsten var rent ondsinnet. I 1875 plantet Campbell en eksotisk Monterey-furu på stedet for å erstatte det treet som var blitt felt i 1852. Campbell prøvde forgjeves å få lokale treslag til å vokse på stedet, men kun to furuer overlevde.

Obelisken ble laget i samsvar med ønsket og beskrivelser i testamentet til John Campbell for å vise hans respekt for, og verdsetting av maorifolket. Foran obelisken står en bronsestatue av en maorikriger.

Obelisken var ferdig i 1940 – til hundreårsdagen for Waitangi-traktaten, men ble ikke avduket før 24. april 1948, etter at den andre verdenskrigen var avsluttet, for å holde oppe maoritradisjonen om å ikke delta i slike seremonier i perioder med krig.

I 1960 ble det arrangert en stor speiderleir (jamboree) i området, og da hogde noen speidere ned det ene av de to furutrærne som Campbell hadde plantet. Det andre furutreet ble skadet to ganger med motorsag av maoridemonstranter som ønsket å markere hvilke overgrep majoritetskulturen hadde utsatt urbefolkningen for. Den første aksjonen skjedde i 1994, den siste i oktober 2000. Etter den siste skaden kunne ikke treet reddes, og det ble fjernet i 2001.

 Populærkulturell og annen bruk av navnet 
 Den irske rockegruppen U2 har skrevet en sang om toppen, også kalt «One Tree Hill», i albumet The Joshua Tree. Denne sangen ble skrevet til minne om det newzealandske gruppemedlemmet Greg Carroll, som døde i en motorsykkelulykke i Dublin 3. juli 1986.

 Asteroiden 23988 Maungakiekie har fått sitt navn etter toppen.
 Mozilla Firefox 0.9 fikk navnet One Tree Hill av aucklenderen og daværende sjefsingeniør for Firefox-prosjektet, Ben Goodger.
One Tree Hill er navnet på en amerikansk fjernsynsserie som startet i 2003.

 Referanser 

 Kilder 
Byrådet i Auckland: One Tree Hill
Treet på One Tree Hill er borte – BBC-nyhet fra 26. oktober 2000
Hjemmesiden til Cornwall Park
 McLauchlan, Gordon (Ed) The Illustrated Encyclopedia of New Zealand (utg. David Bateman Ltd  1989 ISBN 1-86953-007-1)

Kategori:Auckland
Kategori:Maorier